เร่งปราบขบวนการค้าน้ำมันเถื่อน หลังราคาน้ำมันพุ่ง พบโยงขบวนการช่องทางฟอกเงินให้กลุ่มค้ายาเสพติด
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ได้รับรายงานการติดตามการกระทำผิดในคดีเกี่ยวกับน้ำมันเถื่อน จากกรมสอบสวนคดีพิเศษ (ดีเอสไอ) โดยพฤติกรรมการกระทำผิดมี 3 แบบคือ ลักลอบนำเข้าโดยกลุ่มผู้ประกอบธุรกิจน้ำมันส่งออก มีการขออนุญาตต่อกรมศุลกากรตามกระบวนการ แต่สำแดงเท็จแล้วนำมาวนจำหน่ายในประเทศ เป็นกรณีที่รับซื้อน้ำมันกลั่นเพื่อการส่งออกไม่เสียภาษีโดยนำไปส่งออกส่วนหนึ่ง อีกส่วนหนึ่งวนกลับมาขายในประเทศ ซึ่งมีส่วนต่างคือ น้ำมันเบนซิน 7 บาทและดีเซล 14 บาทต่อ 1 ลิตร เข้าข่ายการฟอกเงิน การลักลอบนำเข้าโดยรถยนต์กระบะ ขนลำเลียงจากเรือบรรทุกน้ำมันกลางทะเล ทางอ่าวไทย โดยมีเรือเล็กไปรับจากเรือจอดกลางอ่าว จังหวัดนครศรีธรรมราช และสงขลา และการขนส่งจากจุดผ่านแดนทางมาเลเซีย การลักลอบนำเข้าโดยใช้เรือบรรทุกน้ำมันจากท่าเรือ ส่วนมากพบทางภาคตะวันออก ได้แก่ จังหวัดชลบุรี และระยอง ทางภาคใต้ตอนบน ได้แก่ จังหวัดระนอง และชุมพรรัฐมนตรีว่าการกระทรวงยุติธรรม กล่าวอีกว่า ได้สั่งการให้ดีเอสไอเร่งดำเนินการสืบสวนสอบสวนและประสานหน่วยงานที่เกี่ยวข้อง ขณะที่ผ่านมาได้มีการกวาดล้างจับกุมอย่างต่อเนื่องและลดน้อยลง แต่น้ำมันมีราคาสูงขึ้น ทำให้ขบวนการเหล่านี้มีแนวโน้มสูงขึ้นตามไปด้วย ซึ่งถือเป็นภัยต่อความมั่นคงทางเศรษฐกิจและบางกลุ่มเป็นช่องทางในการฟอกเงินให้กลุ่มค้ายาเสพติด บ่อนคาสิโนและพฤติการณ์ทำเป็นขบวนการซึ่งควรจะกวาดล้างให้สิ้นซากทันที